Palmira nën kontrollin e Sirisë
Rimarrja e kontrollit të qytetit do të sjellë fitore të reja në luftën kundër ISIS-it
Ushtria siriane thotë se rimarrja e qytetit të lashtë Palmira do të ndihmojë për të filluar operacione të mëdha kundër grupit Shtetit Islamik. Ndërkohë, drejtori i antikiteteve në Siri deklaroi se qendra tashmë historike do të marrë një rëndësi edhe më të madhe, ngaqë arriti t’i mbijetojë fushatës së militantëve: Forcat pro-siriane me mbështetjen ajrore të Rusisë, rivendosën kontrollin në Palmira, pas një pushtimi 10-mujor nga Shteti Islamik. Gjatë kësaj periudhe ISIS shkatërroi disa monumente 2 mijë vjeçare. Organizata me seli në Britani “Observatori sirian për të drejtat e njeriut” tha se ofensiva ka lënë të vrarë 400 militantë, si dhe mbi 180 luftëtarë pro-qeverisë. Sekretari i Përgjithshëm i OKB-së Ban Ki-moon tha se ndjehet i inkurajuar nga planet e Sirisë për të mbrojtur dhe së fundi restauruar Palmirën. , - tha zoti Ban Ki-moon. Presidenti sirian Bashar al-Assad e përshëndeti rimarrjen e Palmirës, që ai e quajti “arritje të rëndësishme dhe dëshmi të re të efiçencës së ushtrisë siriane në luftën kundër terrorizimit.” Drejtori i antikiteteve Maamoun Abdulkarim u zotua për rindërtimin e objekteve të shkatërruara nga Shteti Islamik, përfshirë Harkun e Triumfit dhe Tempullin Baalshamin: Militantët shkatërruan relike që ata mendonin se ishin objekte të rëndësishme kulti në zonat ku morën kontrollin gjatë dy viteve të fundit në Siri dhe Irak. Marrja e Palmirës nga forcat siriane është një tjetër disfatë për Shtetin Islamik. Tre muaj më parë edhe ushtria irakiane shënoi një fitore të rëndësishme, duke e dëbuar ISIS-in nga Ramadi në Irak. Këtë javë ushtria irakiane njoftoi gjithashtu fillimin e një ofensive të madhe për rimarrjen e kontrollit të qytetit Mosul.